Prezident Konstitutsiyaga o'lim jazosini taqiqlash to'g'risidagi normani kiritishni taklif qildi

Shavkat Mirziyoev Konstitutsiyaviy komissiya a'zolari bilan uchrashuvi bo'lib o'tayotgani xabar qilingandi. Davlat rahbari yig'ilishda Konstitutsiyaga o'lim jazosini taqiqlash to'g'risidagi normani kiritishni taklif qildi.
Prezidentning ta'kidlashicha, insonga yashash huquqini davlat bermagan va bu uning tabiiy huquqi.
“Yashash huquqi – har bir insonning tabiiy huquqi bo'lib, unga bu huquqni davlat emas, Yaratganning o'zi ato etgan. Agar sizlar qo'llab-quvvatlasangiz, Konstitutsiyamizga ‘O'zbekistonda o'lim jazosi taqiqlanadi’ degan yana bir muhim normani kiritishni taklif qilaman”, — deya fikr bildirdi Mirziyoev.
Shuningdek, davlat rahbari bu masalaga boshqa to'xtalmaslikni ta'kidladi.
“Shu tariqa biz bu o'ta jiddiy masalada hech qachon ortga qaytmasligimizni, insonparvarlik g'oyalariga sodiq ekanimizni butun dunyoga yaqqol namoyon qilamiz”, —  dedi Prezident.
Avvalroq Shavkat Mirziyoev Konstitutsiyaviy o'zgarishlarning ahamiyati haqida fikr bildirgandi.